與子華原父小飲坐中寄同州江十學士休復
作者：歐陽修
朝代：宋

paragraphs: 歲晚忽不樂，相過偶乘閑。
百年纔幾進，一笑得亦艱。
有酒醉嘉客，無錢買妖鬟。
問予官何爲，侍從聯朝班。
朝廷多賢材，何用蒯與菅。
白髮垂兩鬢，黄金腰九環。
奈何章綬榮，飾此木石頑。
於國略無補，有慙常在顔。
幸蒙二三友，相與文字間。
江子獨捨我，高鴻去難攀。
秋風動沙苑，郡閣當南山。
吟詠日多暇，詔條寬可頒。
寒雲雪紛糅，幽鳥春緜蠻。
勝事日向好，思君何時還。